นิกเกอิปิดบวก 1.44 จุด รับจีดีพีสหรัฐแข็งแกร่ง
นิกเกอิปิดบวก 1.44 จุด รับจีดีพีสหรัฐแข็งแกร่ง
30 พ.ย. 2559

ดัชนีนิกเกอิตลาดหุ้นโตเกียวปิดขยับขึ้นเล็กน้อยในวันนี้ โดยดัชนีนิกเกอิปิดบวก 1.44 จุด หรือ 0.01% แตะที่ 18,308.48 จุด โดยได้แรงหนุนจากรายงานผลิตภัณฑ์มวลรวมภายในประเทศ (จีดีพี) ของสหรัฐ ที่มีการขยายตัวแข็งแกร่งในไตรมาส 3 อย่างไรก็ตาม นักลงทุนยังคงระมัดระวังการซื้อขาย ก่อนที่การประชุมอย่างเป็นทางการของกลุ่มประเทศผู้ส่งออกน้ำมัน (โอเปก) จะมีขึ้นในวันนี้
ตลาดหุ้นโตเกียวได้รับแรงหนุนหลังจากกระทรวงพาณิชย์สหรัฐเปิดเผยว่า จีดีพีไตรมาส 3 ขยายตัว 3.2% ซึ่งเป็นอัตราการขยายตัวสูงสุดในรอบ 2 ปี ขณะที่ Conference Board รายงานว่า ดัชนีความเชื่อมั่นของผู้บริโภคสหรัฐพุ่งขึ้นแตะระดับ 107.1 ในเดือนพ.ย. สูงกว่าที่นักวิเคราะห์คาดการณ์ไว้ที่ 101.2
อย่างไรก็ตาม ดัชนีนิกเกอิปรับตัวขึ้นในกรอบที่จำกัด ก่อนที่การประชุมโอเปกจะมีขึ้นที่กรุงเวียนนาในวันนี้ ขณะที่นักลงทุนกังวลว่า สมาชิกโอเปกอาจจะไม่สามารถตกลงกันได้ในประเด็นการปรับลดกำลังการผลิต
นักลงทุนจับตาข้อมูลเศรษฐกิจของสหรัฐในวันนี้ ซึ่งรวมถึงตัวเลขจ้างงานภาคเอกชนเดือนพ.ย.จาก ADP และรายงานสรุปภาวะเศรษฐกิจ หรือ Beige Book จากธนาคารกลางสหรัฐ (เฟด)